**Cu tine**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu tine am aflat întâi

Cât de frumos e curcubeul,

Când în înaltul cerului

Cu chiot ridicarăm zmeul.

Cu tine am crescut apoi

Şi-n anii ce-au urmat la şcoală

Impresii-am împărţit în doi

Şi am roşit întâia oară.

Cu tine am simţit cândva

Cum sunt cuprins de mii de fluturi,

Când mângâiat de mâna ta

Descoperit-am multe lucruri.

Cu tine mai târziu am stat

Pe-un verde crud, sub clar de lună,

Şi-apoi pe raze am urcat,

Fugind de lumea cea nebună.

Cu tine legământ am strâns,

Să-mbrăţişăm aceeaşi soartă.

Precum copiii noi am plâns

De visele-adunate-n poartă.

Cu tine mă trezesc şi-acum,

Iar după ani şi ani de zile,

La fel te strâng şi încă-ţi spun

Că nu văd viaţa fără tine.

Cu tine voi dori să fiu

Şi-n ceasul ce va fi din urmă

Şi de pe-acuma eu îţi scriu,

Să ştii, şi să mă ţii de mână...